ບໍລິສັດຜະລິດໄຟຟ້າລາວ ປະສົບຄວາມສຳເລັດ ໃນການລະດົມເງິນທຶນ ໃນໄທ
ການລະດົມເງິນທຶນ ຈາກຕະຫລາດທຶນ ໃນປະເທດໄທ ປາກົດວ່າ ມີນັກລົງທຶນໃນໄທ ພາກັນຈອງຊື້ຮຸ້ນກູ້ ຂອງບໍລິສັດ EDL-GEN ຫຼາຍກວ່າ 12,490 ລ້ານບາດ.
ບໍລິສັດໄຟຟ້າລາວ (ມະຫາຊົນ) ຫຼື EDL-GEN ປະສົບຄວາມ ສຳເລັດ ຈາກການລະດົມເງິນທຶນໃນໄທ ໂດຍນັກລົງທຶນໄທໄດ້ ພາກັນຈອງຊື້ຮຸ້ນກູ້ເປັນມູນຄ່າເກີນກວ່າ 12,490 ລ້ານບາດ ທ່ານບຸນອຸ້ມ ສີວັນເພັງ ຜູ້ອຳນວຍການໃຫຍ່ບໍລິສັດໄຟຟ້າລາວ ມະຫາຊົນ (EDL-GEN) ຖະແຫລງວ່າ ບໍລິສັດ EDL-GEN ໄດ້ອອກພັນທະບັດ ຫຼື ຮຸ້ນກູ້ ເພື່ອລະດົມເງິນທຶນ ຈາກຕະຫລາດທຶນໃນປະເທດໄທ ແລະ ຍັງນັບເປັນການລະດົມເງິນທຶນ ໃນຕ່າງປະເທດ ເປັນຄັ້ງທຳອິດ ເມື່ອເດືອນທັນວາ 2014 ຊຶ່ງປາກົດວ່າ ມີນັກລົງທຶນໃນໄທໄດ້ພາກັນ ຈອງຊື້ຮຸ້ນກູ້ຂອງບໍລິສັດ EDL-GEN ຄິດເປັນມູນຄ່າລວມຫຼາຍກວ່າ 12,490 ລ້ານບາດ ຫຼື ຫຼາຍກວ່າ 3,142 ຕື້ກີບ ໂດຍການຈອງຊື້ຮຸ້ນກູ້ ຂອງບັນດານັກລົງທຶນໄທດັ່ງກ່າວນີ້ ຖືເປັນການທີ່ສະແດງໃຫ້ເຫັນ ຢ່າງຊັດເຈນ ວ່າ ນັກລົງທຶນໄທໄດ້ໃຫ້ຄວາມສົນໃຈ ຢ່າງຍິ່ງຕໍ່ການລົງທຶນໃນພາກພະລັງ ງານໃນລາວ ເພາະການຈອງຊື້ຮຸ້ນກູ້ໃນຄັ້ງນີ້ມີມູນຄ່າລວມເກີນເປົ້າໝາຍທີ່ບໍລິສັດ EDL-GEN ໄດ້ວາງເອົາໄວ້ກວ່າ 2 ເທົ່າຕົວ ແລະຫຼ້າສຸດ ບໍລິສັດ EDL-GEN ກໍໄດ້ສຳເລັດການອອກຮຸ້ນກູ້ດັ່ງກ່າວ ເພື່ອສົ່ງມອບໃຫ້ກັບບັນດານັກລົງທຶນໃນໄທ ໄປຢ່າງຄົບຖ້ວນໃນມູນຄ່າລວມ 6,500 ລ້ານບາດແລ້ວ ກະຊວງການເງິນຂອງລາວ ໄດ້ອະນຸມັດແຜນການລະດົມເງິນທຶນ ຂອງບໍລິສັດ EDL-GEN ຢ່າງເປັນທາງການເມື່ອຕົ້ນປີ 2014 ຊຶ່ງເຮັດໃຫ້ບໍລິສັດ EDL-GEN ໄດ້ຮັບການອະນຸມັດ ແລະ ສະໜັບ ສະໜູນຈາກສຳນັກງານ ຄະນະກຳມະການຄຸ້ມຄອງຫລັກຊັບແຫ່ງ ຊາດລາວ ແລະ ສຳນັກງານບໍລິຫານໜີ້ສາທາລະນະແຫ່ງປະເທດ ໄທອັນເປັນຜົນເຮັດໃຫ້ບໍລິສັດ EDL-GEN ສາມາດອອກຮຸ້ນກູ້ ເພື່ອລະດົມເງິນທຶນ ໃນຕະຫລາດທຶນໄທໄດ້ ຢ່າງຖືກຕ້ອງຕາມ ກົດໝາຍດັ່ງກ່າວ ໂດຍພາຍໃຕ້ແຜນການດັ່ງກ່າວນີ້ EDL-GEN ໄດ້ວາງເປົ້າໝາຍ ທີ່ຈະລະດົມເງິນທຶນໃຫ້ໄດ້ ໃນມູນຄ່າລວມບໍ່ນ້ອຍກວ່າ 1,000 ລ້ານດອນລາ ເພື່ອຈະໄດ້ນຳມາໃຊ້ ໃນໂຄງການພັດທະນາແຫລ່ງ ພະລັງງານໄຟຟ້າໃນລາວ ທີ່ຢູ່ໃນການຄຸ້ມຄອງຂອງ EDL-GEN ໃຫ້ເພີ້ມຂຶ້ນຈາກ 881 ເມກາວັດ ໃນປັດຈຸບັນເປັນບໍ່ນ້ອຍກວ່າ 2,272 ເມກາວັດ ພາຍໃນປີ 2020 ນອກຈາກການລະດົມເງິນທຶນໃນມູນຄ່າ 6,500 ລ້ານບາດ ຫຼື ປະມານ 200 ລ້ານດອນລາ ຈາກຕະຫລາດຫລັກຊັບຂອງໄທດັ່ງກ່າວແລ້ວ ບໍລິສັດ EDL-GEN ຍັງໄດ້ວາງເປົ້າໝາຍ ທີ່ຈະລະດົມເງິນທຶນຈາກຕະຫລາດເງິນທຶນໃນມາເລເຊຍ ແລະ ສິງກະໂປດ້ວຍ ໂດຍໃນປັດຈຸບັນນີ້ ກຳລັງຢູ່ໃນຂັ້ນຕອນການພິຈາລະນາ ຂອງຄະນະ ກຳມະການບໍລິຫານໜີ້ສິນ ສາທາລະນະແຫ່ງຊາດຂອງທັງ 2 ປະເທດດັ່ງກ່າວ ແລະ ກໍ ຄາດໝາຍວ່າ ຈະໄດ້ຮັບການອະນຸມັດໃນມໍ່ໆນີ້ ໂດຍຫຼັງຈາກນັ້ນ EDL-GEN ກໍຈະ ສາມາດສະເໜີຂາຍພັນທະບັດ ໃນຕະຫລາດຫລັກຊັບຂອງມາເລເຊຍ ແລະ ສິງກະໂປ ເພື່ອໃຫ້ໄດ້ເງິນທຶນຄົບ 1,000 ລ້ານຕໍ່ໄປ ປັດຈຸບັນມີ 3 ບໍລິສັດທີ່ຈົດທະບຽນໃນຕະຫລາດຫລັກຊັບແຫ່ງຊາດລາວ ໂດຍນອກຈາກ EDL-GEN ແລ້ວ ກໍມີທະນາຄານການຄ້າຕ່າງປະເທດ ມະຫາຊົນ (BCEL) ແລະ ບໍລິສັດ Lao World ມະຫາຊົນ ໂດຍໃນລະຍະ 1 ປີ ທີ່ຜ່ານມາ ກໍປາກົດວ່າ ຮຸ້ນຂອງ EDL-GEN ມີລາຄາຊື້-ຂາຍສະເລ່ຍ 7,100 ກືບຕໍ່ຮຸ້ນສ່ວນຮຸ້ນຂອງ BCEL ແລະ Lao World ກໍມີລາຄາສະເລ່ຍ 7,400 ກີບ ແລະ 8,000 ກີບຕໍ່ຮຸ້ນ ຕາມລຳດັບ ນອກຈາກນີ້ ຕະຫລາດຫລັກຊັບແຫ່ງຊາດລາວ ຍັງມີແຜນການ ທີ່ຈະຈົດທະບຽນບໍລິສັດ ເພີ້ມຂຶນອີກໃນມໍ່ໆນີ້ ໂດຍມີເງື່ອນໄຂວ່າ ບໍລະສັດທີ່ຈະຈົດທະບຽນນັ້ນ ຈະຕ້ອງມີການ ພັດທະນາລະບົບບັນຊີ ແລະມີລະບົບການບໍລິຫານງານທີ່ໄດ້ມາດຕະຖານສາກົນ ດັ່ງທີ່ ທ່ານສົມສະຫວາດ ເລັ່ງສະຫວັດ ຮອງນາຍົກລັດຖະມົນຕີ ຜູ້ຊີ້ນຳຂົງເຂດເສດຖະກິດ ການຜະລິດ ແລະ ຈະລາຈອນ ໃນຖານະປະທານຄະນະກຳມະການຄຸ້ມຄອງ ຕະຫລາດ ຫລັກຊັບແຫ່ງຊາດລາວ ໄດ້ໃຫ້ການຢືນຢັນວ່າ: ໂດຍຄະນະກຳມະການຄຸ້ມຄອງຕະຫລາດຫລັກຊັບແຫ່ງຊາດລາວໄດ້ດຳເນີນການສຳ ຫລວດ ບໍລິສັດຢູ່ໃນລາວຈຳນວນ 1,087 ລາຍ ຊຶ່ງພົບວ່າມີຢູ່ 38 ບໍລິສັດທີ່ມີເງື່ອນໄຂ ຫາກແຕ່ກໍປາກົດວ່າ ມີຢູ່ 20 ບໍລິສັດ ທີ່ໄດ້ສະແດງຄວາມຈຳນົງ ທີ່ຈະຂໍຈົດທະບຽນ ໃນຕະຫລາດຫລັກຊັບແຫ່ງຊາດລາວ ໃນລະຍະຕໍ່ໄປ